S. Janiš, poslanec: (2009-06-25):
Ja sa stále pýtam, prečo tu máme teraz tak rýchlo tento zákon. 13. mája vláda rokovala a robila ústupky koncesionárovi alebo ústupky financujúcim bankám tak, aby im vytvorila čo najlepšie a čo najatraktívnejšie podmienky na to, aby vôbec vstúpili do financovania PPP projektov. 13. mája! Dnes tu máme ďalšiu novelu zákona a ďalší ústupok, ďalšie väčšie bremeno, bremeno na štát. Keď sme my v minulom volebnom období začali hovoriť a pripravovať PPP projekty vzhľadom na skúsenosti v zahraničí a vzhľadom na nie dobré skúsenosti v zahraničí, že je to technicky, právne veľmi sofistikovaná práca, aby tie riziká boli rozložené úmerne medzi koncesionára a úmerne medzi štát. Ide o 30 rokov – postav diaľnicu, prevádzkuj diaľnicu, udržuj diaľnicu –, tak treba na to trošku viac času. Keď sme my rozbiehali tieto projekty na jeden úsek, neviem, či mal päť alebo sedem miliárd korún, tak vtedy bolo vyjadrenie vtedajšej opozície a dnešnej vládnej koalície, vtedajšieho Smeru, teda dnešného vládneho Smeru, že PPP projekty nikdy preto, lebo sú o 50 až 70 % predražené. PPP projekty nie, lebo sú predražené o 50 až 70 %, používali ste to tu v Národnej rade. Používali ste to v predvolebnej kampani, SDKÚ – DS chce okradnúť. Pritom sme pripravovali jeden projekt, neviem, či päť, či sedem miliárd korún. Na skusmo, na malom projekte si vyskúšať, ako to funguje. Po skúsenostiach v Čechách, neblahých, po skúsenostiach v Poľsku, zlých, vy zrazu po troch rokoch vládnutia sa rozhodnete, že urobíte PPP projekty, alebo po dvoch rokoch vládnutia, že urobíte výstavbu diaľnic a rýchlostných komunikácií nie za päť, sedem miliárd, rovno za stopäťdesiat miliárd vo verejno-súkromnom partnerstve. Otázne zostáva aj pre mňa, zamýšľam sa nad tým, kto dal tú požiadavku, aby sa lehota na napadnutie zmluvy skrátila z jedného roku na 30 dní. Či to boli ozaj banky alebo táto požiadavka vyšla zo strany vlády alebo zo strany koncesionára alebo z nejakej inej strany, ako je dôvod, aby sa v súťaži už nikto nikdy nemohol vŕtať, aby tú súťaž za ťažké miliardy korún nikto nemohol napadnúť. Lebo všetkým je nad slnko jasnejšie, že ak tendrová dokumentácia má stovky alebo tisíce strán, pán minister, ja poviem stovky strán, ak ponuky uchádzačov alebo víťazného uchádzača majú stovky strán, snáď si nikto nemyslí, že za 30 dní od podpísania Úrad pre verejné obstarávanie stihne prísť na kontrolu. Stihne si tendrovú dokumentáciu a ponuky ozaj naštudovať, ozaj odkontrolovať. Stihne urobiť aj protokol a ešte stihne aj spracovať žalobu na súd, keď tam budú veľké porušenia zákona. No tomuto neverí ani malé dieťa. Preto je úplne jedno, či tu vy dnes dáte 30 dní alebo 1 deň. Je to úplne jedno. Za 30 dní tú tendrovú dokumentáciu, aj keď Úrad pre verejné obstarávanie na to vyčlení všetky kapacity, čo má, si ju nestihnú ani prečítať, nieto ešte porovnať tendrovú dokumentáciu s ponukou, so všetkými možnými vecami, čo s tým súvisia. Preto je úplne jedno a neviem, prečo tu čachrujete s 30 dňami, dajte tam rovno 1 deň a zabetónujte to tak, aby nikto sa už nikdy nedostal do tejto zmluvy. A keď sa aj dostane, tak ju nikto nemôže na súde napadnúť. Na 30 rokov je platná a nemenná a ošetrili ste si ešte nielen túto základnú zmluvu, ale ešte aj dodatky ku zmluve. A tých dodatkov ku zmluve bude počas 30 rokov pravdepodobne viac a možno aj takých vážnych, ktoré budú upravovať a štát možno bude preberať aj 100-percentné riziko, nielen 90-percentné riziko výstavby diaľnic. Preto si myslím, že nie je protikrízové opatrenie stavať diaľnice za takýchto pofidérnych, netransparentných a predražených pomerov, a pravý opak, ak hrozí škoda, tak hrozí škoda práve preto, že týmto spôsobom obstarávate a týmto spôsobom betónujete túto zmluvu skoro na večné časy. A ak sa ani súd nebude môcť pozrieť do zmluvy, ak štát nebude mať páku na to, aby sa do zmluvy mohol vrátiť a poprípade ju aj upravovať aj so súhlasom súdu alebo na návrh súdu, tak potom nebude absolútne žiadna páka voči koncesionárovi na to, aby sme niečo v tej zmluve zmenili, aby sme niečo v tej zmluve počas 30 rokov vylepšili. Mne to pripadá tak, ako by si dnešný mladý človek alebo mladí manželia zobrali hypotekárnu pôžičku na 30 rokov s nemennými pravidlami a nikto do tej pôžičky nemôže vstúpiť. Nikto. Podpíšeš ju, na 30 rokov si sa zaviazal na určité percento, to je jedno, či okolo budú lepšie podmienky, mne to tak pripadá. Myslíte si, že dnes mladý človek by podpísal takúto hypotekárnu zmluvu, že na 30 rokov nemenné podmienky? A nikto už nemôže tú zmluvu zmeniť? Ani jeden mladý človek by toto neurobil. A ja sa pýtam, prečo, keď toto by mladí ľudia neurobili, tak prečo my im alebo vy im pripravujete také podmienky, že ich a ich deti zaväzujete, aby splácali neskutočne veľké peniaze, predražené peniaze na tzv. PPP projektoch, ktoré vy organizujete a na základe ktorých chcete v tomto volebnom období nie stavať, ale v tomto volebnom období len uzatvárať zákazky. Ďakujem vám.